ΓΡΑΠΤΗ ΕΡΩΤΗΣΗ E-3764/98

υποβολή: Eva Kjer Hansen (ELDR) προς την Επιτροπή

(11 Δεκεμβρίου 1998)

Θέμα: Άμεσες πληρωμές στους γεωργούς

Ζητείται από την Επιτροπή μια νομική έκθεση των συνεπειών που θα είχε ενδεχομένως η εφαρμογή της πρότασης κανονισμού σχετικά με τη θέσπιση κοινών κανόνων για τα καθεστώτα άμεσης στήριξης στο πλαίσιο της κοινής γεωργικής πολιτικής (COM(98)0158-98/0113(CNS))(1), στήριξη που παρέχεται εξ ολοκλήρου ή εν μέρει από το Τμήμα Εγγυήσεων του ΕΓΤΠΕ.

Στην έκθεση αυτή θα πρέπει να περιλαμβάνεται μία αξιολόγηση της νομικής κατάστασης των γεωργών, ιδίως σε ό,τι αφορά τις διοικητικές αποφάσεις, το βάρος της αποδείξεως και την αναλογικότητα των κυρώσεων.

Ζητείται επίσης όπως η έκθεση περιλαμβάνει μια αξιολόγηση των διακρίσεων που δημιουργούνται από το γεγονός ότι οι χώρες μπορούν να εισάγουν διαφορετικούς κανόνες για την τήρηση των εθνικών περιβαλλοντικών διατάξεων, και τούτο πέραν των διαφορών ως προς τον έλεγχο της τήρησης των κανόνων. Ζητείται, τέλος, όπως στην έκθεση αξιολογούνται τα προβλήματα που αφορούν τον ανώτερο έλεγχο των δαπανών στον γεωργικό τομέα και τον έλεγχο των λογαριασμών.

Απάντηση του κ. Fischler εξ ονόματος της Επιτροπής

(27 Ιανουαρίου 1999)

Με την πρόταση για τον οριζόντιο κανονισμό, η Επιτροπή επιθυμεί να θεσπίσει ορισμένους κοινούς κανόνες για τα καθεστώτα άμεσης στήριξης στο πλαίσιο της Κοινής Γεωργικής Πολιτικής (ΚΓΠ). Οι κανόνες αυτοί αποσκοπούν, ιδίως, στην καλύτερη ενσωμάτωση του περιβαλλοντικού στόχου στην ΚΓΠ, στην προώθηση της κοινωνικής συμμετρίας της πολιτικής αυτής, στην αύξηση της νομιμότητας της έναντι του κοινού, και αυτό αυξάνοντας τα περιθώρια δράσης των κρατών μελών προκειμένου να τα καταστήσουν περισσότερο υπεύθυνα, αφενός μεν, και να διευκολύνουν την προσαρμογή των προβλεπομένων μέτρων στην ειδική κατάσταση που επικρατεί στα διάφορα μέρη και περιφέρειες της Κοινότητας, αφετέρου. Δεδομένου ότι η πρόταση συζητείται σήμερα σε επίπεδο Κοινοβουλίου και Συμβουλίου, η Επιτροπή δεν είναι σε θέση να απαντήσει εξαντλητικά στις ερωτήσεις του Αξιότιμου Μέλους του Κοινοβουλίου. Η Επιτροπή προτείνει, επομένως, να επικεντρώσει την απάντησή της σε δύο κρίσιμα στοιχεία της πρότασης.

Όσον αφορά την περιβαλλοντική ρήτρα του άρθρου 3 της πρότασης, η Επιτροπή δεν θεωρεί ότι η τελευταία αυτή θα προκαλέσει διακρισιακές συνέπειες. Πράγματι, καταρχήν, η διαφοροποίηση των περιβαλλοντικών συνθηκών στα κράτη μέλη και η ετερογένεια των εθνικών κανόνων στο θέμα αυτό είναι τα δύο κύρια στοιχεία που μπορούν να θίξουν την ισότητα των ευκαιριών μεταξύ των γεωργών στην Κοινότητα. Ούτως εχόντων των πραγμάτων, το προτεινόμενο μέσο το οποίο συνοδεύεται άλλωστε από κοινοτικά κριτήρια, στόχος των οποίων είναι η πλαισίωση της εφαρμογής του υπόσχεται μάλλον να βοηθήσει στην αντιστάθμιση των υφισταμένων ανισοτήτων.

Όσον αφορά τη διάταξη, τη σχετική με τον "περιορισμό των πληρωμών" που αναφέρεται στο άρθρο 8 της πρότασης, πρόκειται για ένα μέσον το οποίο αποσκοπεί στην διατήρηση των γεωργικών κεφαλαίων για εκείνους οι οποίοι ασκούν τις δραστηριότητες τους για γεωργικούς σκοπούς δίχως να έχουν ως κίνητρο καταρχήν την ύπαρξη καθεστώτων άμεσης στήριξης. Αυτό ανταποκρίνεται δίχως άλλο στην ανησυχία του κοινού το οποίο επιθυμεί ολοένα και περισσότερο δίκαια, αυστηρή και αποτελεσματική διαχείριση των γεωργικών κεφαλαίων.

Επιπλέον, το άρθρο 5 της πρότασης της Επιτροπής υποχρεώνει τα κράτη μέλη, ρητά, να εφαρμόσουν τα μέτρα που αναφέρονται στο άρθρο 3 έτσι ώστε να διασφαλίσουν την ισότητα μεταχείρισης μεταξύ των γεωργών και να αποφύγουν τις διαστρεβλώσεις της αγοράς και του ανταγωνισμού.

(1) ΕΕ C 170 της 4.6.1998, σελ. 93.